Številka: 35400-17/2023/7

Datum: 26. 9. 2024

**PROGRAM** **ODPRAVE POSLEDIC NEPOSREDNE ŠKODE NA STVAREH ZARADI MOČNEGA NEURJA Z DEŽJEM, POPLAVAMI IN VETROM MED 12. IN 13. JULIJEM 2023**

Vsebina programa odprave posledic nesreče:

**1. Uvod**

**2. Opis dosedanjih aktivnosti**

2.1 Predhodni program in izvedba predplačil

2.2 Ocena škode

**3. Program odprave posledic**

3.1 Vrsta in predvideno število stvari, ki jih je treba obnoviti, ter vrsta in predvideno število objektov, ki jih je treba zgraditi zaradi posledic naravne nesreče ali njene ponovitve

3.2 Informacijska in strokovno tehnična podpora izvedbi ukrepov

3.3 Ocena višine sredstev po posameznih ukrepih odprave posledic naravne nesreče na stvareh z opredelitvijo dinamike zagotavljanja sredstev

3.4 Nosilci posameznih nalog

3.5 Obvezna vsebina letnih programov ter roki predložitve letnih programov v sprejem Vladi Republike Slovenije

Priloge:

– Priloga 1: Seznam objektov v lasti občine ali osebe javnega prava in objektov gospodarske javne infrastrukture lokalnega pomena (prioritetni seznam)

– Priloga 2: Seznam stavb v lasti potencialnih upravičencev do sredstev državnega proračuna za obnovo

– Priloga 3: Obrazci za pripravo vloge upravičencem

1. **Uvod**

Na podlagi Zakona o odpravi posledic naravnih nesreč (Uradni list RS, št. 114/05 – uradno prečiščeno besedilo, 90/07, 102/07, 40/12 – ZUJF, 17/14, 163/22, 18/23 − ZDU-1O, 88/23, 95/23 – ZIUOPZP in 117/23 – ZIUOPZP-A; v nadaljnjem besedilu: zakon), skladno s sprejetim Sklepom Vlade Republike Slovenije, številka: 84400-10/2023/3 z dne 21. 9. 2023, ki se nanaša na oceno neposredne škode na stvareh zaradi posledic močnega neurja z dežjem, poplavami in vetrom med 12. in 13. julijem 2023, je Ministrstvo za naravne vire in prostor pripravilo Program odprave posledic neposredne škode na stvareh zaradi močnega neurja z dežjem, poplavami in vetrom med 12. in 13. julijem 2023. Predlog Programa odprave posledic neposredne škode na stvareh zaradi močnega neurja z dežjem, poplavami in vetrom med 12. in 13. julijem 2023 je, skladno z določili zakona, obravnavala in potrdila Komisija za odpravo posledic naravnih nesreč na stvareh.

Kot to določata peti odstavek 14. člena in 30. člen zakona, je program pripravljen v okviru pristojnosti Ministrstva za naravne vire in prostor za izvajanje programa odprave posledic nesreče, in sicer za:

– obnovo stvari, za katere sredstva za vzdrževanje zagotavlja samo ali organ v njegovi sestavi,

– izgradnjo geotehničnih objektov,

– obnovo stvari, za katere so upravičene do sredstev za odpravo posledic nesreč po tem zakonu občine,

– obnovo stvari, za katere je upravičena do sredstev za odpravo posledic nesreč po tem zakonu oseba javnega prava, katere ustanovitelj ali soustanovitelj je država ali občina,

– obnovo stvari, za katere so upravičene do sredstev za odpravo posledic nesreč po tem zakonu osebe zasebnega prava,

– obnovo posebnih objektov – kulturnih spomenikov.

Glede na zakonske pojme gre za naravno nesrečo, ki jo zakon opredeljuje kot poplavo.

1. **Opis dosedanjih aktivnosti**
   1. ***Predhodni program in izvedba predplačil***

Na podlagi zakona je Ministrstvo za naravne vire in prostor pripravilo Predhodni program odprave posledic neposredne škode na stvareh zaradi neurja s poplavami med 12. in 13. julijem 2023, ki ga je s sklepom št. 35400-17/2023/2 z dne 21. 9. 2023 potrdila Vlada Republike Slovenije.

Predhodni program odprave posledic neposredne škode obravnava nujne ukrepe za preprečitev povečanja že nastale škode in zavarovanje življenj in premoženja prebivalstva pri odpravi posledic, nastalih zaradi neurja s poplavami med 12. in 13. julijem 2023 na širšem območju Republike Slovenije.

Predhodni program odprave posledic nesreče vsebuje predhodno oceno neposredne škode pri posameznem upravičencu, predlog višine dodelitve sredstev posameznemu upravičencu ter predlog nujnih ukrepov pri odpravi posledic nesreče. Predhodni program odprave posledic nesreče postane sestavni del programa odprave posledic nesreč.

Na podlagi 11.a člena zakona se lahko za preprečitev povečanja že nastale škode in zavarovanje življenj in premoženja prebivalstva odloči o dodelitvi predplačila sredstev za odpravo posledic naravnih nesreč lokalnim skupnostim na podlagi predhodnega programa odprave posledic nesreče.

Predplačilo sredstev se je dodelilo lokalnim skupnostim na podlagi predhodnega programa odprave posledic nesreče največ do višine 40 % predhodne ocene neposredne škode na stvareh oz. predhodne ocene škode na objektih v njihovi lasti ali v lasti oseb javnega prava, katerih ustanovitelj ali soustanovitelj je občina oz. sredstva za izvedbo geotehničnih ukrepov.

Pri predlogu višine dodelitve sredstev lokalnim skupnostim je upoštevana prioritetna obnova ter izvedljivost ukrepov v roku 12 mesecev od prejema sredstev.

Občinam je bilo dodeljeno 2.172.934,00 evrov. V preglednici 1 je predložen seznam dodeljenih sredstev občinam.

Preglednica 1: Pregled dodeljenih sredstev posameznemu upravičencu – lokalne skupnosti

|  |  |  |
| --- | --- | --- |
| ZŠ | Občina | Dodeljena sredstev iz predhodnega programa (v EUR) |
| 1 | Apače | 8.038,00 |
| 2 | Cerkno | 690.266,00 |
| 3 | Cirkulane | 206.976,00 |
| 4 | Dobrna | 25.460,00 |
| 5 | Juršinci | 41.163,00 |
| 6 | Kozje | 19.319,00 |
| 7 | Kungota | 15.840,00 |
| 8 | Laško | 61.383,00 |
| 9 | Ljutomer | 12.607,00 |
| 10 | Maribor | 346.788,00 |
| 11 | Mislinja | 37.295,00 |
| 12 | Mozirje | 50.910,00 |
| 13 | Prevalje | 31.120,00 |
| 14 | Radenci | 52.685,00 |
| 15 | Rečica ob Savinji | 26.452,00 |
| 16 | Slovenj Gradec | 117.752,00 |
| 17 | Sveta Ana | 21.864,00 |
| 18 | Sveti Andraž v Slov. goricah | 38.245,00 |
| 19 | Šentjur | 44.122,00 |
| 20 | Vojnik | 33.028,00 |
| 21 | Vransko | 46.979,00 |
| 22 | Vuzenica | 21.309,00 |
| 23 | Zreče | 11.247,00 |
| 24 | Železniki | 212.086,00 |
|  | Skupaj | 2.172.934,00 |

* 1. ***Ocena škode***

S sklepom št. 84400-10/2023/3 z dne 21. 9. 2023 je Vlada Republike Slovenije potrdila oceno neposredne škode na stvareh zaradi posledic močnega neurja z dežjem, poplavami in vetrom med   
12. in 13. julijem 2023 na območju Gorenjske,Koroške, Podravske, Pomurske, Posavske, Severnoprimorske, Vzhodnoštajerske in Zahodnoštajerske regije, ki skupno znaša 37.951.304,56 evra. Ocena škode zajema škodo na kmetijskih zemljiščih, na stavbah, na gradbeno-inženirskih objektih, na vodotokih, na gozdnih cestah, v parkih kulturne dediščine, na državnih cestah in v gospodarstvu. Ocenjena škoda na stvareh, brez škode na državnih cestah ter škoda v gospodarstvu znaša 34.859.385,41 evra. Škoda na kulturni dediščini je vključena v delni škodi na stavbah v oceni škode občinskih komisij.

Vlada Republike Slovenije je ugotovila, da končna ocena neposredne škode presega 0,3 promila načrtovanih prihodkov državnega proračuna za leto 2023 in je tako dosežen limit za uporabo sredstev državnega proračuna v skladu z zakonom ter z navedeni sklepi naložila pristojnim ministrstvom, da na podlagi ocene škode pripravijo predlog programa odprave posledic neposredne škode v skladu z zakonom.

**3. Program odprave posledic**

S programom odprave posledic so, skladno s prvim, drugim in četrtim odstavkom 13. člena zakona, določeni:

– vrsta in predvideno število stvari, ki jih je treba obnoviti,

– vrsta in predvideno število objektov, ki jih je treba zgraditi zaradi posledic naravne nesreče ali njene ponovitve,

– ocenjena višina sredstev po posameznih ukrepih odprave posledic naravne nesreče na stvareh,

– ocena predvidene porabe sredstev v posameznih proračunskih letih,

– nosilci posameznih nalog,

– obvezna vsebina letnih programov ter roki predložitve letnih programov v sprejem Vladi Republike Slovenije.

Izračun ocenjene višine sredstev je pripravljen na podlagi določb zakona ter Uredbe o načinu izračuna višine sredstev za odpravo posledic naravnih nesreč na objektih in stanovanjih ter višine hipotekarnih sredstev za obnovo stanovanj (Uradni list RS, št. 36/05 in 95/10), upoštevajoč ocenjeno višino škode za objekte, kjer predstavlja škoda nezanemarljiv znesek.

Skladno z določbo 3. točke prvega odstavka 4. člena zakona program vključuje obnovo objektov v državni lasti, lasti oseb javnega prava oziroma občinskih infrastrukturnih in drugih javnih objektov, obnovo stanovanjskih objektov, objektov za izvedbo dejavnosti v lasti oseb zasebnega prava ter obnovo posebnih objektov. Skladno z določbo petega odstavka 17. člena zakona vsebuje program tudi ocenjena sredstva za izvedbo geotehničnih ukrepov zaradi varstva stvari, ki so v lasti občine ali lasti osebe javnega prava ali osebe zasebnega prava.

* 1. ***Vrsta in predvideno število stvari, ki jih je treba obnoviti, ter vrsta in predvideno število objektov, ki jih je treba zgraditi zaradi posledic naravne nesreče ali njene ponovitve***

**3.1.1 Objekti v lasti oseb javnega prava oziroma občinski infrastrukturi in javni objekti ter izvedba geotehničnih ukrepov za zavarovanje stvari**

Med poškodovane objekte so vključene stvari, ki še niso bile predmet sanacije, so v lasti občine in jih uporablja oseba javnega prava, katere ustanovitelj ali soustanovitelj je občina, stvari, ki so v lasti osebe javnega prava, katere ustanovitelj ali soustanovitelj je občina, za stvari pa se investicijska, investicijsko-vzdrževalna ali vzdrževalna dela zagotavljajo v občinskem proračunu, ter javna infrastruktura lokalnega pomena.

Skladno s petim odstavkom 17. člena, če se na območju občine izvajajo geotehnični ukrepi zaradi varstva stvari, ki so v lasti občine ali v lasti osebe javnega prava, katere ustanovitelj je občina, ali v lasti osebe zasebnega prava, se občini dodelijo sredstva državnega proračuna za izvedbo geotehničnih ukrepov, če je občina za namene, določene s predpisi na področju javnih financ, porabila svoja sredstva proračunske rezerve v višini 1,5 % prihodkov proračuna v letu, v katerem se geotehnični ukrepi izvajajo.

Skladno z drugim odstavkom 22. člena zakona bodo občinam dodeljena sredstva državnega proračuna, ki so za obnovo predvidena v programu, zmanjšana za sredstva, ki jih je občina sama namenila za obnovo skladno z določbami 17. člena zakona in za prejeta sredstva predplačila, skladno z 11.a členom zakona.

Program obravnava obnovo poškodovanih objektov, kjer ocena sredstev za obnovo znaša več, kot znašajo stroški, ki so povezani z izvedbo vseh postopkov, ki so potrebni za dodelitev sredstev in ne predstavljajo večjih investicijskih stroškov. Glede na navedeno so v programu obravnavani objekti lokalne infrastrukture, kjer ocena škode oziroma obnova znaša več kot 1.000 evrov.

Iz zbirnega pregleda, narejenega na podlagi predlogov občin, ki je v prilogi 1, je razviden seznam objektov predvidenih za obnovo z ocenjeno vrednostjo obnove in pregled objektov, kjer so načrtovani geotehnični ukrepi. Priloga 1 vsebuje seznam prioritetnih objektov za obnovo in seznam vseh evidentiranih poškodovanih objektov iz prejšnjega odstavka.

Upoštevajoč obseg potrebnih sredstev je treba pred dodelitvijo sredstev državnega proračuna pridobiti za posamezen primer tehnično dokumentacijo in opraviti pregled ustreznosti izdelane tehnične dokumentacije.

Višina potrebnih sredstev za obnovo objektov je ocenjena na podlagi elaboratov oziroma predložene tehnične dokumentacije ali ocene sredstev potrebnih za obnovo, ki jih je podala posamezna občina. Na podlagi dokumentacije in izvedene oddaje javnega naročila za izvedbo del bo določena dejanska višina potrebnih sredstev za obnovo. Sredstva za odpravo posledic nesreče se dodelijo na podlagi vloge za dodelitev sredstev za odpravo posledic naravnih nesreč (Pravilnik o vsebini in obliki vloge za dodelitev sredstev za odpravo posledic naravnih nesreč, Uradni list RS, št. 103/05, v nadaljnjem besedilu: pravilnik) in izplačajo na podlagi pogodbe, kot to določa zakon. V primeru spremembe pravilnika o vsebini in obliki vloge za dodelitev sredstev za odpravo posledic naravnih nesreč, se uporabi spremenjeni pravilnik.

Skladno s sedmim odstavkom 17. člena zakona se v primerih, ko je občina v letu nastanka naravne nesreče porabila za odpravo posledic nesreče na svojih stvareh svojih proračunskih sredstev več, kakor je njena proračunska rezerva v tem letu, razlika med porabljenimi proračunskimi sredstvi občine in njeno proračunsko rezervo v višini 1,5 % prihodkov proračuna v letu naravne nesreče upošteva pri njenih obveznostih financiranja odprave posledic nesreče za leto, v katerem se izvajajo ukrepi odprave posledic naravne nesreče na njenih stvareh. Če pa višina teh proračunskih sredstev občine presega obveznosti občine po zakonu, se ji presežena sredstva vrne v njen proračun. Na podlagi prejete dokumentacije od občin, izpolnjuje pogoj tako imenovanih presežnih sredstev iz prejšnjega odstavka občina Laško.

Nekatere občine so sporočile, da so oziroma bodo sanacijo izvedele z lastnimi viri ali pa se niso odzvale na poziv za predložitev predlogov sanacije in tehnične dokumentacije. Občine, v katerih se ocena škode nanaša zgolj na manjša obnovitvena dela, ki sodijo v sklop rednega vzdrževanja lokalne infrastrukture, niso bile pozvane za predložitev dokumentacije.

**3.1.2 Objekti v lasti oseb zasebnega prava**

**3.1.2.1 Objekti v lasti oseb zasebnega prava, namenjeni bivanju**

Do sredstev državnega proračuna za obnovo stanovanj so upravičene osebe zasebnega prava v obsegu in pod pogoji, kot je to določeno z zakonom.

Sredstva za odpravo posledic nesreče se dodelijo osebi zasebnega prava na podlagi vloge za dodelitev sredstev za odpravo posledic naravnih nesreč (pravilnik) ter priloženih dokazil o izvedenih delih na objektu, ki so osnova za ugotavljanje potrebnih sredstev za obnovo.

Pred začetkom postopka dodelitve sredstev se izvede predhodni ugotovitveni postopek, na način, da se obvesti lastnike stanovanj oziroma stanovanjskih stavb, ki dosegajo zakonske pogoje, kot so:

* višina ocenjene škode na stavbi, ki se nanaša na naravno nesrečo oziroma poplavo, je nad limitom 3.700,00 evra,
* stanovanje je bilo stalno naseljeno na dan nesreče.

Za oškodovance, ki so zajeti v oceni škode, a ne izpolnjujejo navedenih zakonskih pogojev ali v roku   
treh mesecev ne odgovorijo na obvestilo o možnosti dodelitve sredstev oziroma v roku 12 mesecev po sprejetem programu ne vložijo predpisane vloge, se postopek dodelitve dodatnih sredstev ne izvede.

Izjemoma se ugotovitveni postopek izvede za lastnike stanovanjskih objektov v gradnji, ki na dan nesreče še niso imeli hišne številke, zaradi česar ni bilo mogoče v stanovanju prijaviti stalnega bivališča, vendar je bila že podana vloga za pridobitev uporabnega dovoljenja, kar je pogoj za pridobitev hišne številke.

Ministrstvo je pri pripravi programa razpolagalo s podatki iz aplikacije AJDA, ki se nanašajo na oceno škode, podatki iz zbirk osebnih podatkov ter podatki katastra nepremičnin. Podatki o višini izplačane zavarovalnine za posamezen objekt, pridobitev soglasij med solastniki, podatki o osebnih računih upravičencev za nakazilo in dokazila o izvedenih delih na objektu bodo pridobljeni v ugotovitvenem postopku, saj jih v okviru javnih evidenc ni mogoče pridobiti. Na podlagi navedenih podatkov se odloči o dodelitvi sredstev upravičencu.

S programom se zagotavlja ocenjena potrebna višina sredstev državnega proračuna za poškodovane objekte namenjene bivanju. S programom je določena izhodiščna višina potrebnih sredstev za obnovo, ki je izračunana iz ocene škode. Ob predložitvi dokazil o izvedeni obnovi se posameznemu upravičencu sredstva dodelijo največ do upravičene višine, skladno z določili zakona.

Ocenjena višina potrebnih sredstev za izvedbo programa izhaja iz:

– ocenjene škode za posamezno vrsto objekta,

– analize in popisa posameznih elementov škode, ki zajema vgrajene dele stavbe, predvsem omete, opleske, stavbno pohištvo, inštalacije in talne obloge pri poplavah,

– ocenjeno izvedbo del do izteka roka.

Skladno z določili zakona, lastnik stanovanja ni upravičen do sredstev za odpravo posledic nesreče, če je višina sredstev, ki so potrebna za obnovo stanovanja, manjša od stroškov za novo gradnjo stanovanjskih prostorov, katerih površina je enaka 5 % neto tlorisne površine stanovanja v obnovi ali manjša od 50 % povprečne višine sredstev izračunane iz povprečja škod.

Vrednost kvadratnega metra stanovanjske površine znaša 1.259,54 evra/m2 oziroma 1.379,20 evra/m2 z vključenim DDV v višini 9,5 %, kar pomeni, da bi kriterij 5 % neto tlorisne površine stanovanja za stanovanje z neto tlorisno površino 90 m2 znašal 6.206,40 evra.

V posameznih primerih, ko je stanovanje bistveno manjše od 90 m2, se izračuna kriterij 5 % neto tlorisne površine stanovanja z upoštevanjem cene iz prejšnjega odstavka.

Kriterij 50 % povprečne višine sredstev, izračunan iz povprečja škod, znaša 3.700 evra in je bolj ugoden za oškodovance, zato se upošteva.

V program so vključene vse poškodovane stanovanjske stavbe, kjer je ocenjena škoda na stanovanju in s tem ocenjena višina sredstev, potrebnih za obnovo stavbe, večja od 3.700,00 evra. Sredstva, vložena v obnovo stavbe, bo oškodovanec, ki bo vključen v program, v postopku dodeljevanja sredstev dokazoval z dokazili o izvedenih delih.

Pri določitvi obsega potrebnih del za obnovo stanovanja, je treba upoštevati, da se sredstva za odpravo posledic nesreč po tem zakonu uporabijo samo za vzpostavitev bivanja v prostorih stanovanja, katerih neto tlorisna površina je enaka standardni stanovanjski površini.

Stanovanjske stavbe v lasti oseb zasebnega prava se glede na poškodovanost ter zmožnosti obnove med seboj razlikujejo, in sicer :

1. stanovanjske stavbe, ki med poplavami niso utrpeli poškodb nosilne konstrukcije in se njihova obnova izvaja v okviru vzdrževalnih del,
2. stanovanjske stavbe, ki so med neurjem utrpeli poškodbe nosilne konstrukcije ali so bili porušeni in obnove ne morejo izvajati v lastni režiji (male rekonstrukcije, rekonstrukcije, nadomestne gradnje).

Potek obnove v primeru A iz prejšnjega odstavka: Lastniki stanovanjsko stavbo obnavljajo v lastni režiji brez upravnih dovoljen in usposobljenega strokovnega nadzora. Če je obnova stanovanjske stavbe dokončana ali obnova še poteka, lastniki na podlagi predloženih računov in dokazil uveljavljajo upravičenost do državnih sredstev za obnovo stanovanj v višini, kot jo določa zakon. V času obnove lahko lastniki zaprosijo za strokovno in tehnično pomoč pri izvedbi obnove, ki zajema od izdelave elaborata sanacije manjkajočih del z oceno stroška do pomoč pri urejanju virov financiranja in super nadzora nad izvedbo.

Potek obnove v primeru B iz pred prejšnjega odstavka: Potreben je strokovni ogled stavbe in na podlagi tega odločitev, ali gre za poškodbe, ki se jih lahko sanira po postopku malih rekonstrukcije ali gre za poškodbe, ki zahtevajo rekonstrukcijo objekta.

Za izvedbo obnove kot male rekonstrukcije je potrebno lastnikom – investitorjem nuditi strokovno tehnično pomoč: izdelati elaborat obnove s popisom del s projektantsko oceno stroškov, pomoč pri urejanju drugih virov financiranja, izvajanje super nadzora nad izvedbo.

V primeru rekonstrukcije objekta, je potreben projekt za gradbeno dovoljenje, na podlagi katerega se izvede rekonstrukcijo. Lastniki – investitorji imajo možnost strokovne tehnične pomoči, ki vsebuje izdelavo projektne naloge, pomoč pri izbiri projektanta, pridobitvi projekta rekonstrukcije in njegove recenzije, pridobiti gradbenega dovoljenja, pripravi vloge za državna sredstva, urejanju drugih virov financiranja, izbiri izvajalca za rekonstrukcijo in nadzoru nad izvedbo rekonstrukcije do primopredaje objekta.

Če se v fazi projektiranja ugotovi, da so stroški obnove tolikšni, da sanacija iz ekonomskih razlogov ni smiselna, se lahko izvede nadomestna gradnja objekta.

V sklop stavb v lasti oseb zasebnega prava, ki so bile na dan nesreče naseljene, sodijo tudi večstanovanjske stavbe, kjer se obnavlja skupne prostore.

Ocenjena višina potrebnih državnih sredstev za sofinanciranje obnove znaša skupno 135.000 evrov. Ocena izhaja iz višine škode nad limitom, ki predstavlja tudi oceno skupne višine potrebnih sredstev za obnovo ter izkustveno pričakovan odziv upravičencev na poziv k predložitvi dokazil o izvedbi obnovitvenih del, ki vložijo dokazila o obnovi na podlagi dejanskih zmožnosti.

V Prilogi 2 je podan seznam stavb v lasti potencialnih upravičencev do sredstev državnega proračuna.

Objekti v lasti oseb zasebnega prava, namenjeni izvajanju dejavnosti – poslovni objekti, v konkretni naravni nesreči niso bili ocenjeni in niso predmet programa.

**3.1.3 Obnova posebnih objektov – kulturna dediščina**

V naravni nesreči med 12. in 13. julijem 2023, ki je povzročila poplave ter sprožila številne usade in zemeljske plazove ter druge posledice hudourniškega delovanja visokih voda je bilo poškodovanih 63 enot kulturne dediščine.

Skupna ocenjena škoda na kulturni dediščini je znašala 1.001.987,51 evra, pri čemer ta znesek vključuje tudi škodo na objektih, ki niso upravičeni do sredstev po zakonu kot posebni objekti (niso razglašeni za kulturni spomenik) in vzrok za nastalo škodo ni bil zemeljski plaz, udor ali poplava temveč drugi ekstremni vremenski pojavi (npr. škoda nastala na strehi zaradi močnih padavin).

Od 63 objektov nepremične kulturne dediščine, ki so bili poškodovani ob naravni nesreči in je bila zanje škoda ocenjena, jih ima 16 status kulturnega spomenika, pri čemer so bili zaradi zemeljskih plazov ali poplav poškodovani samo trije kulturni spomeniki. Kot posebni objekti, ki so upravičeni do sredstev za odpravo posledic naravne nesreče po zakonu, so naslednji kulturni spomeniki:

* Dolenji Novaki – Domačija Dolenji Novaki 5, EID 1-04768 (kulturni spomenik lokalnega pomena),
* Dolenji Novaki – Partizanska bolnišnica Franja, EID 1-00109 (kulturni spomenik državnega pomena) in
* Dolenja vas v Selški dolini – Spomenik žrtvam, EID 1-00106 (kulturni spomenik državnega pomena).

V primeru odprave posledic škode na območju kulturnega spomenika Dolenji Novaki – Partizanska bolnišnica Franja, EID 1-00109, se kot ukrep za odpravo posledic škode na kulturni dediščini šteje tudi sanacija vodotoka Čerinšice in soteske Pasica vključno s sanacijo mostov ter pobočij nad s  
pomenikom – odprava škode na vodni infrastrukturi, vodnih in priobalnih zemljiščih ter na pobočjih nad sotesko. Za celostno obnovo je namreč poleg konservatorsko-restavratorske obnove objektov v kulturnem spomeniku Partizanska bolnišnica Franja, treba izvesti tudi sanacijo vodne infrastrukture ter izvedbo geotehničnih ukrepov na zemljiščih nad sotesko Pasica (sanacija plazov).

Za odpravo posledic škode bo potrebno izvesti naslednje sanacijske ukrepe:

1. Dolenji Novaki - Partizanska bolnišnica Franja, EID 1-00109: izvedba gradbeno-obrtniških del ter konservatorsko-restavratorskih posegov na objektih Partizanske bolnišnice Franja:

* odstranjevanje naplavin ter drugega odpadnega materiala,
* zamenjava/obnova posameznih elementov objekta (npr. nosilna lesena talna konstrukcija, lesene stene, podest, streha, nosilna konstrukcija barake-stebri, pod, obodne deske, okna, stopnice),
* izgradnja novega objekta v celoti (rekonstrukcija barake na novo),
* obnova maskirne poslikave na vseh objektih,
* druga gradbeno-obrtniška in konservatorsko-restavratorska dela na stavbah ali delih stavb kulturnega spomenika.

Ostali ukrepi, ki so neposredno povezani z dostopom in varovanjem kulturnega spomenika:

* sanacija vodne infrastrukture (sanacija struge vodotoka Čerinščica, vključno s sanacijo vodnega in priobalnega zemljišča ter sanacijo mostov in brvi),

– sanacija dostopne poti,

– sanacija pobočij nad sotesko Pasica, vključno s sanacijo plazu in varovalnih mrež nad sotesko (geotehnični ukrepi za zavarovanje stvari),

– druga dela za celostno sanacijo spomenika.

1. Dolenji Novaki – Domačija Dolenji Novaki 5, EID 1-04768:

– popravilo ometov in tlakov po vdoru hudourniške vode.

1. Dolenja vas v Selški dolini – Spomenik žrtvam, EID 1-00106:

– konservatorsko-restavratorski posegi na Plečnikovem spomeniku.

Podrobnejša potrebna gradbeno-obrtniška dela ter konservatorsko-restavratorska sanacijska dela na posameznih objektih se bodo določila s konservatorsko-restavratorskimi sanacijskimi elaborati   
(v nadaljnjem besedilu: sanacijski elaborat), ki jih izdela Zavod za varstvo kulturne dediščine Slovenije   
(v nadaljnjem besedilu: ZVKDS) kot pristojna strokovna državna javna služba za varstvo nepremične kulturne dediščine.

Ker gre za obnovo objektov, ki so varovani po predpisih s področja varstva kulturne dediščine, mora biti obnova izvedena skladno z izdanimi kulturno-varstvenimi pogoji in soglasji, ker to pomeni tudi izvajanje nadzora nad gradnjo in potrditev izvedenih del s strani pristojne strokovne službe.

Za odpravo posledic škode na kulturnih spomenikih znaša ocenjen obseg sredstev, potrebnih za izvedbo konservatorsko-restavratorsko obnove, 632.511,00 evra, kar vključuje izdelavo sanacijskih elaboratov, strošek izvedbe sanacije ter izvedbo strokovnega nadzora nad opravljenimi deli.

Zneski za izvedbo ostalih ukrepov, ki so še potrebni za celostno sanacijo kulturnega spomenika Partizanska bolnišnica Franja (ukrepi za obnovo vodne infrastrukture, ukrepi za sanacijo pobočij), so vključeni pri obnovi objektov vodne infrastrukture ter izvedbi geotehničnih ukrepov za zavarovanje stvari (sanacija pobočij nad sotesko Pasica – sanacija plazu, zaščitne mreže).

Preglednica 2: Sredstva potrebna za izvedbo konservatorsko-restavratorske obnove (v evrih)

|  |  |  |  |  |  |
| --- | --- | --- | --- | --- | --- |
| Občina | Kulturni spomenik | Ocenjena višina potrebnih sredstev | | | |
| Izdelava sanacijskega elaborata | Izvedba konservatorsko-restavratorskih ukrepov (brez DDV) | Nadzor nad izvedenimi deli | Skupaj |
| Cerkno | Dolenji Novaki – Partizanska bolnišnica Franja, EID 1-00109\* | 22.564,00 | 589.229,00 | 7.500,00 | 619.293,00 |
| Cerkno | Dolenji Novaki – Domačija Dolenji Novaki 5, EID 1-04768 | 700,00 | 4.500,00 | 500,00 | 5.700,00 |
| Železniki | Dolenja vas v Selški dolini – Spomenik žrtvam, EID 1-00106 | 1.000,00 | 5.918,00 | 600,00 | 7.518,00 |
| skupaj |  | **24.264,00** | **599.647,00** | **8.600,00** | **632.511,00** |

Pri obnovi kulturnega spomenika Partizanske bolnišnice Franja, EID 1-00109,   
konservatorsko-restavratorski ukrepi (gradbeno-obrtniška dela in konservatorsko-restavratorska dela) obsegajo obnovo 14 objektov iz in sicer :

|  |  |  |
| --- | --- | --- |
| Zap. Št. | Objekt | Ocena stroška konservatorsko-restavratorskih in gradbeno-obrtniških del na lesenih barakah (brez DDV) (v EUR) |
| 1. | Baraka 1 – soba za ranjence in bunker | 53.337,00 |
| 2. | Baraka 2 – izolirnica: 4 x 2,98 | 25.600, 00 |
| 3. | Baraka 3 - operacijska soba: 6,22 x 4,22 | 53.550,00 |
| 4. | Baraka 4 – soba za zdravnike: 8,18 x 5,03 | 69.062,00 |
| 5. | Baraka 5 – rentgen: 4,22 x 4,20 | 36.750,00 |
| 6. | Baraka 7 – kuhinja: 6,30 x 4,10 | 51.884,00 |
| 7. | Baraka 8 – soba za ranjence: 6,73 x 3,25, jedilnica: 8,02 x 5,03 | 93.240,00 |
| 8. | Baraka 9 – soba za komisarja, skladišče, mizarska delavnica | 12.700,00 |
| 9. | Baraka 10 – soba za osebje: 8,25 x 5,03 | 46.728,00 |
| 10. | Baraka 11 – kopalnica, pralnica: 4,79 x 3,59 | 29.876,00 |
| 11. | Baraka 13 – invalidski dom: 10,25 x 5,50 | 97.058,00 |
| 12. | Baraka 15 – električna centrala: 3,05 x2,13 | 11.588,00 |
| 13. | Baraka 16 - svinjak | 5.300,00 |
| 14. | Baraka 17 – stranišče: 1,65 x 1,10 | 2.556,00 |
|  | SKUPAJ | 589.229,00 |

* 1. ***Informacijska in strokovno tehnična podpora izvedbi ukrepov v pristojnosti Ministrstva za* *naravne vire in prostor***

V sklopu odprave posledic naravne nesreče je potrebno zagotoviti tudi sredstva za strokovno tehnično podporo, ki je nujna za izvedbo programa odprave posledic naravne nesreče. Ministrstvo za naravne vire in prostor je dolžno upravičencem za obnovo stvari zagotoviti svetovanje in pomoč pri načrtovanju in projektiranju ter finančni in gradbeni nadzor pri obnovi stvari. Financiranje teh nalog ministrstva gre v breme sredstev, zagotovljenih z zakonom, in predstavlja obdelavo dokumentacije o obnovi objektov v lasti oseb zasebnega prava, za katere je potrebno izvesti celoten ugotovitveni postopek o obnovi objekta ter upravni postopek od vložitve dokumentacije, dopolnjevanje dokumentacije, potrjevanje dokazil, priprave vlog do priprave upravnih aktov ter zagotavljanja komunikacijske informacijske in aplikativne podpore z arhiviranjem podatkov in arhiviranjem dostavljene tehnične dokumentacije.

Naloga tehnične podpore pri izvajanju obnove je, da skladno z veljavno zakonodajo in sprejetimi podzakonskimi akti ter posamičnimi sklepi Vlade Republike Slovenije izvede vse pripravljalne postopke za odločitve o uporabi sredstev državnega proračuna in drugih sredstev, usposobi in koordinira delo izvajalcev projektne dokumentacije, izvajalcev gradbenih del ter izvaja strokovni nadzor nad sanacijskimi deli.

Najpomembnejši cilj naloge je zagotoviti strokovno, učinkovito in racionalno izvedbo odprave posledic naravne nesreče, zagotoviti spremljanje izvedbe del, tekoče poročanje o izvajanju del, podporo pri pripravi programov posledic te nesreče, transparentnost pri porabi sredstev državnega proračuna in drugih sredstev, namenjenih za odpravo posledic naravne nesreče ter nuditi potrebno pomoč osebam zasebnega in javnega prava pri uveljavljanju z zakonom določenih pravic.

Glede na to, da se v postopkih opredeljenih z zakonom in s programi odloča o pravici, obveznosti ali pravni koristi fizične ali pravne osebe oziroma druge stranke, je pri pripravi podlag za odločitev potrebno omogočiti oškodovancem, da čim lažje zavarujejo in uveljavijo svoje pravice; da ne uveljavljajo svojih pravic v škodo pravic drugih in ne v nasprotju z javno koristjo ter da nevednost in neukost oškodovanca-upravičenca in drugih udeležencev v postopku nista v škodo pravic, ki jim pripadajo po zakonu.

Pripravljavec podlag za izvedbo programa je dolžan ugotoviti resnično dejansko stanje in v ta namen ugotoviti vsa dejstva, ki so pomembna za zakonito in pravilno presojo. Pri tem je dolžan ravnati po svojem strokovnem prepričanju, na podlagi vestne in skrbne presoje vsakega dokaza posebej in vseh dokazov skupaj.

Na podlagi določil zakona je potrebno izvesti ukrepe, ki omogočajo odpravo posledic škode na:

* + geotehničnih objektih;
  + stvareh, za katere so upravičene do sredstev za odpravo posledic nesreč po tem zakonu občine;
  + stvareh, za katere je upravičena do sredstev za odpravo posledic nesreč po tem zakonu oseba javnega prava, katere ustanovitelj ali soustanovitelj je občina;
  + stvareh, za katere so upravičene do sredstev za odpravo posledic nesreč po tem zakonu osebe zasebnega prava.

Ocenjena vrednost izvajanja nalog za triletno obdobje znaša 550.000 evrov.

Poleg strokovno tehnične pomoči oškodovancem in koordinacije izvedbe ukrepov, je potrebno zagotoviti tudi potrebno geoinformacijsko podporo postopkom in procesom izvajanja ukrepov, kot tudi podporo pri odločanja o dodeljevanju sredstev državnega proračuna upravičencem.

Ocenjena vrednost geoinformacijske podpore za triletno obdobje znaša 120.000 evrov.

Izvajalec informacijske in strokovno tehnične podpore bo izbran skladno z določili Zakona o javnem naročanju.

* 1. ***Ocena višine sredstev po posameznih ukrepih odprave posledic naravne nesreče na stvareh z opredelitvijo dinamike zagotavljanja sredstev***

Program vsebuje prikaz ocenjene višine potrebnih sredstev državnega proračuna po posameznih ukrepih in s predlogom višine potrebnih sredstev po posameznih letih. V preglednici 3 je podan predlog razdelilnika sredstev državnega proračuna. Sredstva bi se v letu 2024 v povezavi s četrtim odstavkom 10. člena zakona lahko zagotavljala iz sredstev proračunske rezerve proračuna Republike Slovenije v višini do 7.000.000,00 evra. V nadaljnjih letih obnove (predvidoma do konca leta 2026) se sredstva planirajo oziroma zagotavljajo v okviru integralnih postavk in sklada Ministrstva za naravne vire in prostor v okviru sredstev za izvedbo ukrepov za obnovo stvari.

Na podlagi podatkov ocene škode, upoštevajoč projekcijo obsega lastnih sredstev občin, v višini 1,5 % prihodkov posamezne prizadete občine, je pripravljen predlog zagotovitve sredstev državnega proračuna. Ravno tako je pri oceni škode upoštevan ocenjen obseg sredstev, potrebnih za izvedbo geotehničnih ukrepov za zavarovanje stvari.

Preglednica 3: Pregled ocene potrebnih sredstev po ukrepih

v evrih

|  |  |  |  |  |
| --- | --- | --- | --- | --- |
| UKREP | Ocenjena višina potrebnih državnih sredstev | Dodeljena predplačila ali zagotovljena s predhodnim programom | Višina potrebnih sredstev državnega proračuna v letu 2024 | Skupna višina potrebnih sredstev državnega proračuna, v obdobju 2025–2026 |
| Obnova lokalne infrastrukture, izvedba geotehničnih ukrepov in presežna sredstva ter  obnova objektov vodne infrastrukture | 16.175.489 | 2.172.934\*  1.169.579\*\* | 6.740.736 | 6.092.240 |
| Obnova objektov v lasti oseb zasebnega prava | 135.000 |  | 35.000 | 100.000 |
| Obnova posebnih objektov – kulturni spomeniki | 632.511 |  | 224.264 | 408.247 |
| Podpora pri izvedbi programa | 670.000 | 270.487\*\* | 0 | 399.513 |
| **SKUPAJ** | **17.613.000** | **3.613.000** | **7.000.000** | **7.000.000** |

OPOMBA:

\* že dodeljena predplačila s predhodnim programom

\*\* sredstva zagotovljena na podlagi predhodnega programoma

Za obdobje po letu 2024 je podana ocenjena višina državnih sredstev, ki jih bo potrebno planirati oz. zagotoviti v posameznem letu, upoštevajoč realne možnosti izvedbe programa in ustrezno pripravljeno dokumentacijo za izvedbo obnove.

* 1. ***Nosilci posameznih nalog***

**3.4.1 Ministrstvo za naravne vire in prostor**

Skladno z določbami 30. člena zakona je Ministrstvo za naravne vire in prostor pristojno za izvajanje obnove:

– stvari v lasti oseb javnega prava iz 18. člena zakona,

– objektov v lasti oseb zasebnega prava.

Ministrstvo za naravne vire in prostor je upravičencem za obnovo stvari iz prejšnjega odstavka dolžno zagotoviti svetovanje in pomoč pri načrtovanju in projektiranju ter finančni in gradbeni nadzor pri obnovi stvari.

Pri sanaciji kulturnih spomenikov kot strokovna tehnična podpora sodeluje ZVKDS.

Financiranje teh nalog ministrstva gre v breme sredstev za odpravo posledic nesreč po zakonu.

Osebam zasebnega prava bodo sredstva dodeljena v ugotovitvenem postopku, skladno z določili zakona in po postopkih, opisanih v poglavju 3.1.2. Potencialne upravičence se obvesti o možnosti dodelitve sredstev pod pogoji in na način, kot ga določa zakon. Za enotni ter pregledni zajem potrebnih podatkov in soglasij se potencialnim upravičencem posreduje obvestilo in obrazce z delno predizpolnjenimi podatki, ki se nanašajo na poškodovano stavbo s prošnjo oziroma predlogom, da jih izpolnijo. Ko se prejme odgovor lastnika, se postopek dodelitve sredstev državnega proračuna lahko prične. Obrazci so priloženi v Prilogi 9. V primeru spremembe pravilnika o vsebini in obliki vloge za dodelitev sredstev za odpravo posledic naravnih nesreč, se uporabi spremenjeni pravilnik.

**3.4.2 Lokalne skupnosti**

Odprava posledic naravnih nesreč na objektih v lasti oseb javnega prava je sicer v pristojnosti Ministrstva za naravne vire in prostor, vendar je nosilec izvedbe načrtovanih ukrepov lokalna skupnost oziroma občina.

Sredstva državnega proračuna za obnovo objektov v lasti oseb javnega prava oziroma obnovo občinske infrastrukture in obnovo javnih objektov ter za izvedbo geotehničnih ukrepov za zavarovanje stvari so predmet obnove.

Posamezni občini se lahko dodelijo sredstva državnega proračuna največ do višine razpoložljivih sredstev za obnovo, na podlagi zahtevka, ki izhaja iz pogodbe med Ministrstvom za naravne vire in prostor in občino, katere sestavni del je vloga za dodelitev sredstev za obnovo objektov lokalne infrastrukture oziroma javne stavbe, ki jo vloži občina na Ministrstvo za naravne vire in prostor.

* 1. ***Obvezna vsebina letnih programov ter roki predložitve letnih programov v sprejem Vladi Republike Slovenije***

Ker izvajanje ukrepov odprave posledic naravne nesreče na stvareh traja več proračunskih let, morajo biti v programu odprave posledic nesreče določene tudi obvezne vsebine letnih programov odprave posledic nesreče ter roki, v katerih jih mora ministrstvo, pristojno za naravne vire, predložiti Vladi Republike Slovenije v sprejem. Z letnim programom odprave posledic nesreče se za posamezno proračunsko leto podrobneje določijo ukrepi odprave posledic naravne nesreče ter višina sredstev, ki je predvidena za njihovo izvedbo.

V nadaljnjih letih obnove se sredstva planirajo oziroma zagotavljajo v okviru integralnih postavk Ministrstva za naravne vire in prostor v okviru sredstev za izvedbo ukrepov za obnovo stvari.

Natančnejša opredelitev dinamike izvajanja posameznih ukrepov se določi z letnimi programi. Letni program se predloži Vladi Republike Slovenije v obravnavo najkasneje do konca meseca maja v posameznem koledarskem letu.

Vsebina letnega programa:

– pregled izvedenih obnovitvenih del,

– določitev prednostnih nalog v posameznem letu,

– identifikacija vsebin, kjer je potrebno program dopolniti,

– določitev prednostnih projektov,

* opredelitev finančnih virov za izvedbo načrtovanih obnov.